作者:李白
標題:望廬山瀑布水二首
內容:西登香爐峰，南見瀑布水。掛流三百丈，噴壑數十裡。欻如飛電來，隱若白虹起。初驚河漢落，半灑雲天裡。仰觀勢轉雄，壯哉造化功。海風吹不斷，江月照還空。空中亂潈射，左右洗青壁。飛珠散輕霞，流沫沸穹石。而我樂名山，對之心益閑。無論漱瓊液，還得洗塵顏。且諧宿所好，永願辭人間。日照香爐生紫煙，遙看瀑布掛前川。飛流直下三千尺，疑是銀河落九天。